Marijan Stričević bio je prisiljen zbog moralnih razloga podnijeti ostavku na mjesto savjetnika u Agrokorovoj beogradskoj tvrtki Idea, objašnjava njegov odvjetnik

Obrana Marijana Stričevića, bivšeg savjetnika izvanrednog povjerenika u Agrokoru Ante Ramljaka, namjerava zbog odavanja službene tajne podnijeti kaznenu prijavu protiv zasad nepoznate osobe u policiji, najavio je odvjetnik Krešimir Škarica.

Stričević je uhićen prije dva dana na graničnom prijelazu Bajakovo nakon što je šibenska policija protiv njega sredinom siječnja podnijela kaznenu prijavu zbog sumnje da je zloporabom povjerenja u gospodarskom poslovanju oštetio TLM za nešto više od 800 tisuća kuna.

Raspisana tjeralica

“Odmah nakon te prijave preuzeo sam obranu Stričevića i obavijestio policiju o njegovoj adresi i njegovoj namjeri da će surađivati i odazvati se svakom pozivu njih ili Državnog odvjetništva, ali oni su očito sve to ignorirali i raspisali tjeralicu pa ga prije dva dana i uhitili na granici”, kazao je odvjetnik Krešimir Škarica opovrgavajući napise medija da je njegov branjenik saslušavan u tužiteljstvu.

Nakon dovođenja s graničnog prijelaza Bajakovo u Šibenik, Stričević je saslušan u policijskoj postaji i pušten te je zajedno s odvjetnikom otputovao u Zagreb.

“Čim smo stigli u Zagreb počeli su pozivi novinara koji su tražili očitovanje o uhićenju obavljenog na prijevaru jer je policija jako dobro znala gdje se on nalazi. Nikakvog razloga za privođenje nije bilo jer smo najavili da ćemo surađivati, a na saslušanju u Šibeniku vrlo je jasno rečeno da su to predistražne radnje i da su kao takve službena tajna. Zbog odavanja netko mora odgovarati, a taj netko očito je u policiji“, kaže odvjetnik.

‘Napravio jako dobar posao u Srbiji’

Škarica naglašava da tužiteljstvo nije donijelo nikakvo rješenje o provođenju istrage protiv Stričevića. Riječ je tek o policijskoj sumnji u počinjenje kaznenog djela, a oni su odali sadržaj onoga što mu se stavlja na teret pa je Stričević bio prisiljen zbog moralnih razloga podnijeti ostavku na mjesto savjetnika u Agrokorovoj beogradskoj tvrtki Idea.

“Nije htio da njegova kaznena prijava opterećuje Agrokor. On je u Srbiji napravio jako dobar posao i cijela ova situacija sada je vrlo štetna za Agrokor i sve ono dobro što je Stričević postigao u Beogradu”, mišljenje je odvjetnika Škarice.

Stričevića šibenska policija sumnjiči da je kao jedan od čelnika TLM-a, zajedno s članom uprave jedne od tvrtki tog holdinga Živkom Lakošem te svojedobnim većinskim vlasnikom tvrtke Igorom Šamisom, tijekom 2015. i 2016. godine oštetio TLM za oko 833 tisuće kuna. Tijekom 2015. godine u TLM-u je bio i Ante Ramljak, kao Stričevićev savjetnik.